MOSKVA 22. apríla (SITA/AFP) - Polícia v nedeľu v Moskve zadržala štyroch aktivistov za ľudské práva. Stalo sa tak krátko pred demonštráciou, informovala rozhlasová stanica Echo Moskvy. Jedným zo zadržaných je Lev Ponomarev, šéf Hnutia pre ľudské práva. Známa aktivistka Ľudmila Alexejeva povedala, že zadržaní sa iba prechádzali, keď ich brutálne zadržali.
Ponomarev a Alexejeva sú obaja známymi aktivistami za ľudské práva vo svete. Ponomareva v septembri uväznili na tri dni za zorganizovanie nepovolenej demonštrácie za obete rukojemníckej tragédie v Beslane, pri ktorej prišlo o život 332 ľudí vrátane 186 detí.